ญี่ปุ่นเตือนปชช.ตรียมรับมือ “ไต้ฝุ่นชบา” สายการบินยกเลิกกว่า 140 เที่ยวบิน
ญี่ปุ่นเตือนปชช.ตรียมรับมือ "ไต้ฝุ่นชบา" สายการบินยกเลิกกว่า 140 เที่ยวบิน
5 ต.ค. 2559

ผู้สื่อข่าวรายงานว่า ทางการญี่ปุ่น ระบุว่า พายุไต้ฝุ่นชบาที่จะพัดเข้าสู่พื้นที่ชายฝั่งของประเทศญี่ปุ่นในคืนวันพุธถึงเช้าวันพฤหัสบดีนี้ อาจทำให้เกิดดินถล่มในภูมิภาคโฮคุริคุ หรือ ทโฮคุ ซึ่งเป็นเกาะหลักของเกาะฮอนซู
สำนักงานอุตุนิยมวิทยาญี่ปุ่น ประกาศเตือนภัยจากพายุไต้ฝุ่นชบาซึ่งเป็นพายุไต้ฝุ่นลูกที่ 18 ของปีนี้ ที่จะพัดเข้าสู่ภาคตะวันออกและภาคตะวันตกของประเทศ และเตือนให้ประชาชนที่อาศัยอยู่ในบางพื้นที่เตรียมรับมือกับเหตุการณ์น้ำท่วมและดินถล่ม เนื่องจากปริมาณน้ำฝนอาจสูงกว่า 50 มม.ภายในช่วงระยะเวลา 1 ชม.
ทั้งนี้ พายุไต้ฝุ่นชบา ส่งผลให้มีการยกเลิกเที่ยวบินกว่า 140 เที่ยวบิน โดยสายการบินนิปปอน แอร์เวย์ส ได้ประกาศยกเลิกเที่ยวบินจำนวน 73 เที่ยวบิน และสายการบินเจแปน แอร์ไลน์ ประกาศยกเลิก 33 เที่ยวบิน ส่งผลกระทบต่อผู้โดยสารทั้งหมดประมาณ  8,100 คน รวมทั้งสายการบินเจแปน แอร์ คอมมิวเตอร์ และสายการบินสกายมาร์ค ซึ่งได้ประกาศยกเลิกบริการบางเที่ยวบินเช่นกัน  